PREDKLADACIA  SPRÁVA

	Predkladaný materiál obsahuje návrh Dohody o financovaní medzi Slovenskou republikou a Európskou investičnou bankou- Slovensko – Program diaľnic a rýchlostných ciest- A(D/1 Svinia – Prešov, R/1 Rudno nad Hronom- Žarnovica) (ďalej len „návrh Dohody o financovaní“). 

A. Základné informácie o Európskej investičnej banke

Európska investičná banka bola založená v roku 1958 Rímskou zmluvou zakladajúcou Európske spoločenstvo. Je autonómnou jednotkou určenou na financovanie kapitálových investícií podporujúcich európsku integráciu. V rámci štruktúry Európskeho spoločenstva pôsobí ako banka, ktorá financuje projekty spĺňajúce ciele politiky spoločenstva. Jej sídlo je v Luxemburgu.

	Akcionárom EIB je skupina 15 členských štátov EÚ, ktoré upisujú akcie v súlade s ich podielom v rámci EÚ. EIB pôsobí v rámci štruktúry Európskeho spoločenstva ako banka, ktorá financuje projekty spĺňajúce ciele politiky spoločenstva, ako aj kapitálové investície podporujúce európsku integráciu presadzovaním ekonomickej politiky Európskej únie, posilňuje rozvoj ekonomicky slabých regiónov v Európskej únii, podporuje ďalšie ciele EÚ poskytovaním dlhodobých finančných prostriedkov na špecifické kapitálové projekty, poskytuje pôžičky najmä z výnosov vlastného požičiavania, uskutočňuje finančné operácie mimo EÚ riadené z vlastných zdrojov banky, ale tiež zo zdrojov rozpočtu EÚ alebo štátneho rozpočtu členov.

EIB je schopná mobilizovať značné objemy finančných zdrojov, a pritom nie je ziskovo orientovaná. Financuje ekonomicky prínosné projekty, čím napĺňa jeden z cieľov EÚ. EIB vypracúva hodnotenia a sleduje investičné projekty a programy. Projekty, ktoré bude EIB financovať, musia byť uskutočniteľné v štyroch základných oblastiach: ekonomickej, technickej, environmentálnej a finančnej. Každý investičný projekt hĺbkovo hodnotí a sleduje až do jeho ukončenia. Vysoký rating EIB (AAA) umožňuje vypožičiavať si za najlepších podmienok, ktoré poskytuje ďalej vo svojich úverových podmienkach. Finančné prostriedky poskytuje pri uplatňovaní minimálnej prirážky na pokrytie administratívnych nákladov.EIB má vlastnú administratívnu štruktúru a rozhodovacie orgány, ktoré sú nezávislé od ostatných inštitúcií EÚ.

Orgány EIB sú: Rada guvernérov pozostáva z ministrov navrhnutých každým z členských štátov, zvyčajne ide o ministrov financií. Rada stanovuje všeobecné direktívy úverovej politiky, schvaľuje bilanciu a výročnú správu, zodpovedá za finančné operácie mimo EÚ a rozhoduje o navyšovaní kapitálu. Menuje členov Rady riaditeľov, Riadiaceho výboru a Výboru audítorov. Rada riaditeľov má 24 členov, ktorí sú nominovaní členskými krajinami a ďalšieho člena, ktorého navrhuje Európska komisia. Je zodpovedná za manažment EIB v zmysle cieľov stanovených bankou. Rozhoduje o úverových operáciách. Riadiaci výbor je kolektívnym výkonným orgánom, ktorý kontroluje všetky prebiehajúce operácie, doručuje rozhodnutia riaditeľom a je zodpovedný za ich realizáciu. Vedený je prezidentom banky, v jeho neprítomnosti ho vedie jeden zo siedmych viceprezidentov. Výbor audítorov overuje, či na základe práce vykonávanej medzinárodnými monitorovacími a audítorskými orgánmi boli operácie banky riadené a záznamy o nich vedené vhodným spôsobom.
Financovanie projektov v rámci SR
EIB zohráva významnú úlohu vo financovaní dlhodobých investičných projektov v Slovenskej republike. Je to najmä v oblasti rozvoja infraštruktúry - výstavba ciest a diaľnic, financovanie telekomunikačných projektov, výstavba a modernizácia železničných tratí a v oblasti energetiky so zameraním na racionálne využívanie energetických zdrojov.
Za obdobie 1990 až 2001 požičala EIB Slovenskej republike už 1,256 mld. EUR. V roku 2001 dostala SR 79 mil. EUR, v roku 2002 boli podpísané úvery vo výške 144 mil. EUR.
Prehľad projektov, ktoré boli financované zo zdrojov EIB v rokoch 1993 až 2003, v Slovenskej republike:
Názov projektu	Rok podpisu
zmluvy	Suma
v mil. EUR	
Apex Global Loan I	1993	28	
Európske cesty I	1993	10	
Láb 4 - zásobník plynu	1993	55	
Telekomunikácie I	1993	45	
Riadenie letovej prevádzky	1994	15	
Telekomunikácie II	1994	20	
SPP I. A	1995	30	
Apex Global Loan II	1995	50	
Tepelná elektráreň – Vojany	1996	70	
SPP I. B	1996	30	
Európske cesty II 	1997	25	
GLOBTEL – GSM	1997	65	
Európske cesty III 	1997	72	
Telekomunikácie III	1997	100	
Paroplynový cyklus	1998	50	
Železnice SR	1999	200	
Volkswagen	2000	160	
Telekomunikácie	2000	50	
Spaľovňa	2000	12	
stredné a malé investície	2000	20	
most Košická, infraštruktúra	2001	79	
Sektor životné prostredie	2002	30	
VÚB – globálna pôžička na financovanie MSP 	2002	50	
Severoslovenské celulózky a papierne, a.s. Ružomberok	2002	64	
Projekt európskych ciest – diaľnica D/61, Bratislava	2003	27	

B. Dohoda o financovaní – Program diaľnic a rýchlostných ciest- A
(D/1 Svinia- Prešov, R/1 Rudno nad Hronom- Žarnovica)

	Na základe materiálu „Nový projekt výstavby diaľnic a rýchlostných ciest “, ktorý predložilo Ministerstvo dopravy, pôšt a telekomunikácií SR na rokovanie vlády v roku 2001 a následne jeho aktualizácie, sa pripravila Dohoda o financovaní medzi Slovenskou republikou a Európskou investičnou bankou – Slovenská republika – Program diaľnic a rýchlostných ciest – A (D/1 Svinia – Prešov západ, R/1 Rudno nad Hronom – Žarnovica).  

Hlavným cieľom projektu je  rozvoj slovenskej cestnej siete prostredníctvom výstavby nových častí diaľnic a rýchlostných ciest ako aj modernizácie malých časti existujúcich ciest. Práce pozostávajú z prvej fázy Programu (ďalej „Projekt“) vybudovania 8 km diaľnice Svinia – Prešov (D1), vybudovania 5.5 km dvojprúdovej rýchlostnej cesty Rudno nad Hronom – Žarnovica na rozšírenie existujúceho obchvatu Žarnovica, ktorý je podrobnejšie popísaný v technickom popise uvedenom v Prílohe A k tejto Dohode (ďalej „technický popis“).  
 
	Celkové predpokladané náklady na projekt sú 705 mil. EUR. Banková rada Európskej investičnej banky schválila pôžičku Banky vo výške 68 mil. EUR, príspevok ISPA sa predpokladá vo výške 160 mil. EUR. Úver sa čerpá maximálne v desiatich tranžiach. V zákone NR SR č. 750/2002 Z.z. o štátnom rozpočte na rok 2003 je stanovená čiastka v §8 ods.4 písm.h) 300 mil.Sk od Európskej investičnej banky na účely financovania 5. projektu Slovensko – Európske cesty. 

Celková potreba zdrojov pre realizáciu projektu: 		705 mil. EUR
Z toho: vlastné zdroje (štátny rozpočet)			195 mil. EUR
	 ISPA 							160 mil. EUR
	 úver od EIB celkovo: 				350 mil. EUR
Z toho pre rok 2003 v SKK pri priemernom kurze 42,- Sk/EUR:
	vlastné zdroje (štátny rozpočet)			300 mil. Sk (7,143 mil. EUR)
	úver EIB (1. tranža)				          2856 mil. Sk (68 mil. EUR)

Banka si neúčtuje tzv. commitment fee a úroková sadzba sa začne uplatňovať až od momentu čerpania a to len príslušnú čiastku čerpanú z úveru. Úverovú linku EIB poskytuje bezplatne. Úroková sadzba môže byť fixná alebo variabilná. Pri fixnej sadzbe EIB požaduje náhradu alternatívnych nákladov z dôvodu odstúpenia od fixnej sadzby, pri variabilnej sadzbe EIB túto náhradu neuplatňuje. Úroky pre jednotlivé tranže budú stanovené podľa čl.3 Dohody o financovaní a to v závislosti od toho, či ide o tranžu s pevnou sadzbou alebo variabilnou sadzbou. Variabilnú sadzbu EIB určuje štvrťročne a oznámi ju klientovi. Pri variabilnej sadzbe sa v súčasnosti poskytuje obmedzenie pri sadzbe LIBOR+25 bp pre kandidátske krajiny s 12 bp pre krajiny EÚ. Sadzba zahŕňa maržu na krytie administratívnych nákladov banky. Fixná úroková sadzba pre EUR k 11.2.2003 pre úver od EIB na 15 rokov by bola 4,33%, pre úver na 20 rokov predpokladáme úrokovú sadzbu v rozpätí 4,4 - 4,5%, čo je výhodnejšie ako v apríli ponúkané sadzby na 10 ročné eurobondy – 4,775%.
 
	Doložka finančných, ekonomických, environmentálnych vplyvov a vplyvov na zamestnanosť je súčasťou predkladaného materiálu. Priamy dopad na štátny rozpočet na rok 2003 je uvedený v zákone NR SR č. 750/2002 Z.z. o štátnom rozpočte na rok 2003 v  § 8 ods.4 písm.h) – 300 mil. Sk na účely financovania 5. projektu Slovensko – Európske cesty. Odklad splácania istiny by mal byť počas realizácie stavby, t.j. v rokoch 2003-2008. Úver by mal byť poskytnutý na obdobie 20 rokov.